JY LEES NOU Hier is hulle: Die top-16 wat om die Mej. SA-kroon meeding
Vanjaar se Mej. SA word eersdaags aangewys. Kies gerus solank jou gunsteling(e).
Hier is hulle: die 16 jong vroue wat vanjaar meeding om die Mej. Suid-Afrika-kroon – asook die leeueaandeel van pryse ter waarde van ’n allemintige R3 miljoen, ’n rekord in die wedstryd se geskiedenis.
Beulah Baduza (23), Hatfield, Pretoria
Sy studeer LL.B. aan die Universiteit van Pretoria en hou van oefen, sing, reis, fietsry, Netflix kyk en lees. Sy sou graag haar ma, Naomi Campbell, Michelle Obama, Beyoncé, Winnie Madikizela-Mandela en Serena Williams vir ete nooi.
Beulah Baduza Foto: Ingrid Alice
Chuma Matsaluka (21), Nyanga, Kaapstad
Sy is in haar derde B.A.-jaar aan die Universiteit van Kaapstad met hoofvakke antropologie, bedryfsosiologie en politieke studie. Chuma geniet stap, koffieafsprake met haarself, lees en tyd saam met familie en vriende.
Chuma Matsaluka Foto: Ingrid Alice
Eloïse van der Westhuizen (24), Panorama, Kaapstad
Sy het ’n B.Com.-honneursgraad van die Universiteit Stellenbosch en werk as ’n koopwarebeplanner. Eloïse bewonder Tamaryn Green, Mej. SA 2018, en sê dié se TB-veldtog het haar openlik help wees oor haar eie TB-stryd.
Eloïse van der Westhuizen Foto: Ingrid Alice
Keabetswe Kanyane (25), Montana, Pretoria
Sy werk as ontleder en projekkoördineerder terwyl sy B.Com.-honneurs aan die Universiteit van Johannesburg studeer. Keabetswe hou van gim, kook en onthaal, The Walking Dead kyk, gospelmusiek en afval.
Keabetswe Kanyane Foto: Ingrid Alice
Danielle Wallace (26), Kaapstad
Danielle het ’n B.Sc.-graad en was ’n handelsmerkbestuurder in die bemarkingsbedryf voor sy besluit het om net op modelwerk te fokus. Sy hou van draf, stap en buite wees – en soms om heeldag in haar pajamas Netflix te kyk.
Danielle Wallace Foto: Ingrid Alice
Errin Brits (22), Randparkrif, Johannesburg
Dié LL.B.-student aan Wits se rolmodelle sluit in Thuli Madonsela, die vorige openbare beskermer, en Peggy-Sue Khumalo, ’n oud-Mej. SA. Errin luister na hip-hop en Ed Sheeran en is gek oor sjokolade en om grimering te beproef.
Errin Brits Foto: Ingrid Alice
Kgothatso Dithebe (24), Centurion, Pretoria
As sy die titel wen, wil sy hoop bring aan dié wat “mishandel, misplaas en misverstaan” voel. Kgothatso, wat deur Unisa LL.B. studeer, het ’n geboortevlek aan haar gesig, en sê sy wil wys dat andersheid ’n seëning kan wees.
Lisa Stoffela (26), Morningside, Johannesburg
Dié B.Com.-gegradueerde besit ’n klein pizza-wegneemonderneming en is ’n deeltydse model. Lisa sê sy is gedrewe, meelewend en veerkragtig. Haar gunstelingtydverdryf is om saam met familie en vriende te kuier.
Lisa Stoffela Foto: Ingrid Alice
Nompumelelo Maduna (24), Rockville, Soweto
Dié privaat bankier wil Mej. SA word om ander te inspireer en bemagtig deur te wys harde werk maak enigiets moontlik. Sy het ’n bemarkingsbestuursgraad van die Universiteit van Johannesburg en speel netbal en gholf.
Nompumelelo Maduna Foto: Ingrid Alice
Xia Narain (23), Chatsworth, Durban
Xia doen modelwerk in Suid-Afrika en Turkye en rig ook loopplankstap, etiket en selfbeeldontwikkeling by ’n modelskool af. Sy het ’n B.A.-graad en wil volgende jaar haar honneurs in kliniese sielkunde doen.
Xia Narain Foto: Ingrid Alice
Loren Leigh Jenneker (24), Centurion, Pretoria
Sy droom van forensiese rekenmeester word en studeer vir ’n B.Com.-graad in finansies aan die Universiteit van Johannesburg. Sy doen ook modelwerk, versamel boeke en help kinders wat sukkel om te lees.
Loren Leigh Jenneker Foto: Ingrid Alice
Sasha-Lee Olivier (26), Alberton, Johannesburg
Sasha-Lee is ’n entrepreneur, model en Wits-student met bemarking en sielkunde as hoofvakke. Sy geniet visvang, is ’n kunsliefhebber en ’n groot aanhanger van Beyoncé, Coldplay en die TV-program The Big Bang Theory.
Sasha-Lee Olivier Foto: Ingrid Alice
Zanele Phakathi (20), Soweto, Johannesburg
Die jongste deelnemer studeer sake-inligtingstelsels aan die Universiteit van Johannesburg en spog met meer as 70 skoonheidstitels. Zanele is ná ’n motorongeluk verlede jaar die gehoor in haar linkeroor kwyt.
Zanele Phakathi Foto: Ingrid Alice
Noluthando Bennett (24), Kagiso, Krugersdorp
Sy is ’n klankingenieur met ’n nagraadse kwalifikasie in multimedia en webontwerp. Jacqui Mofokeng (Mej. SA 1993) en die Amerikaanse rolprentmaker Ava DuVernay inspireer haar. Sy hou van lees en modelwerk.
Noluthando Bennett Foto: Ingrid Alice
Sibabalwe Gcilitshana (24), Bellville, Kaapstad
Siba, ’n parlementêre beampte en navorser vir Equal Education, se inspirasie is Cynthia Shange, Mej. Swart SA in 1972. Sy hou van sing, mediteer, stap en kyk graag die TV- programme Breaking Bad en Killing Eve.
Sibabalwe Gcilitshana Foto: Ingrid Alice
Zozibini Tunzi (25), Kaapstad
Zozibini is besig om haar B.Tech. as skakelbeampte aan die Kaapse Skiereiland-universiteit van Tegnologie te voltooi. Haar rolmodel- le is haar ouers, en sy wil graag haar ander groot rolmodel, Caster Semenya, ontmoet.
Zozibini Tunzi Foto: Ingrid Alice
Die wenner, wat op 9 Augustus by die Sun Arena by Time Square in Pretoria aangekondig sal word, ontvang onder meer R1 miljoen kontant en die naaswenner R250 000. Die res van die top-16 sal elk R25 000 huis toe vat.
Meer oor: mej. sa| kompetisie